IIT-JEE में फिर लहराया सुपर-30 का परचम  
आईआईटी की प्रवेश परीक्षा का परिणाम आते ही पटना में खुशी की लहर दौड़ गई। प्रवेश परीक्षा की तैयारी कराने के लिए चर्चित संस्था सुपर-30 के 30 में से 24 छात्र सफल हुए हैं।
भारतीय प्रौद्योगिकी संस्थान (आईआईटी) की प्रवेश परीक्षा का परिणाम आते ही बुधवार को पटना में खुशी की लहर दौड़ गई। प्रवेश परीक्षा की तैयारी कराने के लिए चर्चित संस्था सुपर-30 ने एक बार फिर अपना परचम लहराया है। इसके 30 में से 24 छात्र सफल हुए हैं।  सुपर-30 के संस्थापक कुमार आनंद ने बताया कि इस वर्ष 30 में से 24 छात्र सफल हुए हैं, परंतु बड़ी बात यह है कि वे सभी गरीब वर्ग के हैं। उन्होंने कहा कि आईआईटी प्रवेश परीक्षा में सफलता प्राप्त करने वाले छात्रों में ट्रक चालक के बेटे धर्मपाल यादव के अलावा बनारस का रहने वाला आयुष भी है, जिसके पिता का देहांत 10 वर्ष पूर्व हो गया था और समाचार पत्रों से जानकारी प्राप्त करके वह सुपर-30 में आया था।  इस परीक्षा में सफल हुए पूर्वी चम्पारण के रहने वाले छात्र अभय इस सफलता का सारा श्रेय कुमार आनंद को देते हैं। अभय ने कहा कि आनंद के कारण आज उनका सपना साकार हुआ है। आनंद ने इस सफलता का सारा श्रेय अपने छात्रों को देते हुए कहा कि कठिन परिश्रम और समर्पण की भावना से पढ़ाई करके उन्होंने अपनी मंजिल पाई।  2002 में पटना में स्थापित सुपर 30 के अब तक 212 छात्र आईआईटी की प्रवेश परीक्षा में सफल हो चुके हैं। गौरतलब है कि सुपर 30 में छात्रों को आईआईटी की प्रवेश परीक्षा की नि:शुल्क तैयारी करवाई जाती है।